32005R1345
L 212/13
JURNALUL OFÍCIAL AL UNIUNII EUROPENE
REGULAMENTUL (CE) NR. 1345/2005 AL COMISIEI
din 16 august 2005
de stabilire a normelor de aplicare a sistemului de licențe de import în sectorul uleiului de măsline
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 865/2004 al Consiliului din 29 aprilie 2004 privind organizarea comună a piețelor în sectorul uleiului de măsline și al măslinelor de masă și de modificare a Regulamentului (CEE) nr. 827/68 (1), în special articolul 10 alineatul (4),
întrucât:
(1)
Articolul 10 din Regulamentul (CE) nr. 865/2004 stabilește dispoziții speciale în ceea ce privește eliberarea licențelor de import pentru sectorul uleiului de măsline. Este necesar să se prevadă anumite norme speciale de aplicare referitoare la eliberarea acestor certificate.
(2)
Dispozițiile din prezentul regulament se adaugă dispozițiilor Regulamentului (CE) nr. 1291/2000 al Comisiei din 9 iunie 2000 de stabilire a normelor comune de aplicare a sistemului de licențe de import și de export și de certificate de fixare în avans pentru produsele agricole (2).
(3)
Din motive de claritate și transparență, este necesar să se abroge, începând cu 1 noiembrie 2005, Regulamentul (CE) nr. 1476/95 al Comisiei din 28 iunie 1995 de stabilire a normelor speciale de aplicare a sistemului de licențe de import în sectorul uleiului de măsline (3).
(4)
Regulamentul (CE) nr. 2543/95 al Comisiei din 30 octombrie 1995 de stabilire a normelor speciale de aplicare a sistemului de licențe de export în sectorul uleiului de măsline (4) prevede un sistem obligatoriu de eliberare a licențelor de export. În temeiul articolului 10 alineatul (3) din Regulamentul (CE) nr. 865/2004, eliberarea licențelor de export devine o măsură facultativă și dependentă de evoluția pieței. Prin urmare, este necesar să se abroge și Regulamentul (CE) nr. 2543/95 începând cu 1 noiembrie 2005.
(5)
Măsurile prevăzute de prezentul regulament sunt conforme cu avizul Comitetului de gestionare a uleiului de măsline și a măslinelor de masă,
ADOPTĂ PREZENTUL REGULAMENT:
Articolul 1
(1) Prezentul regulament stabilește normele speciale de aplicare a sistemului licențelor de import prevăzut la articolul 10 din Regulamentul (CE) nr. 865/2004.
(2) Pentru orice import al produselor de la codurile NC 1509, 1510 00, 0709 90 39, 0711 20 90, 2306 90 19, 1522 00 31 și 1522 00 39 trebuie să fie prezentat o licența de import.
Cererile de eliberare a licențelor, licențele și extrasele de licențe se întocmesc pe formulare conforme cu specimenele din anexa I la Regulamentul (CE) nr. 1291/2000.
Articolul 2
(1) Pentru obținerea regimului special prevăzut de regulamentele adoptate pentru aplicarea acordurilor încheiate între Comunitate și anumite țări terțe, cererea de licențe de import, precum și licența conțin, în căsuțele 7 și 8, denumirea țării terțe respective.
(2) Licența de import obligă la importul, din țara terță respectivă, a produsului care îndeplinește condițiile prevăzute de regulamentele menționate la alineatul (1) și pentru care s-a eliberat licența.
Articolul 3
(1) Valabilitatea licenței de import este fixată la șaizeci de zile de la data eliberării efective a acestuia, în conformitate cu articolul 23 alineatul (2) din Regulamentul (CE) nr. 1291/2000.
(2) Valoarea garanției referitoare la licențele de import este fixată la 10 EUR per 100 de kg greutate netă.
Articolul 4
(1) Comisiei îi sunt comunicate de către statele membre cantitățile pentru care au fost eliberate licențele de import, menționându-se cantitățile și, în cazurile prevăzute la articolul 2 alineatul (1), proveniența importurilor, cu următoarele termene:
(a)
până la data de 5 a fiecărei luni pentru perioada de la 16 până la sfârșitul lunii precedente și până la data de 20 a fiecărei luni pentru perioada de la 1 la 15 din luna curentă, în ceea ce privește produsele menționate la articolul 1 litera (a) din Regulamentul (CE) nr. 865/2004;
(b)
în cursul primei luni următoare fiecărui an de comercializare, în ceea ce privește produsele menționate la articolul 1 literele (b) și (c) din Regulamentul (CE) nr. 865/2004 și pentru care s-a eliberat o licența de import.
În cazul în care importul cantităților pentru care se solicită licențe într-un stat membru pare să constituie pentru acesta din urmă un risc ce amenință să perturbe piața, statul membru informează de îndată Comisia cu privire la aceasta, comunicându-i cantitățile, menționate în conformitate cu alineatul (1), și făcând distincție, pe de o parte, între cele pentru care au fost solicitate licențe, dar nu au fost încă eliberate sau acceptate, și, pe de altă parte, cele pentru care au fost solicitate licențe în perioada de cincisprezece zile în curs.
(2) Toate comunicările prevăzute la alineatul (1), inclusiv comunicările „nici unul”, se efectuează în conformitate cu modelul reprodus în anexă și se trimit Comisiei pe cale electronică.
Articolul 5
Regulamentele (CE) nr. 1476/95 și (CE) nr. 2543/95 se abrogă.
Articolul 6
Prezentul regulament intră în vigoare în a șaptea zi de la data publicării în Jurnalul Oficial al Uniunii Europene.
Se aplică de la 1 noiembrie 2005.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 16 august 2005.